รัฐบาลฝีมือดีดุลการคลังพุ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ฐานะการคลัง 9 เดือน เกินดุลถึง 6.12 หมื่นล้านบาท หลังฝีมือการเก็บรายได้เข้าขั้นเทพ
นายสาธิต รังคสิริ ผู้อำนวยการสำนัก งานเศรษฐกิจการคลัง (สศค.) เปิดเผยว่า ฐานะการคลังของภาครัฐบาลตามระบบ สศค. ในไตรมาส 3 ของปีงบประมาณ 2553 เกินดุล 2.52 แสนล้านบาท ส่งผลให้ในรอบ 9 เดือนแรกของปี ดุลการคลังภาครัฐเกินดุลถึง 6.12 หมื่นล้านบาท เพราะการจัดเก็บรายได้ของรัฐบาลและรายได้ขององค์กรปกครองส่วนท้องถิ่น (อปท.) ที่เพิ่มขึ้น
ผู้อำนวยการ สศค. กล่าวว่า เฉพาะในไตรมาส 3 รัฐบาลและ อปท.มีรายได้ทั้งสิ้น 7.64 แสนล้านบาท เพิ่มขึ้นเมื่อเทียบกับระยะเดียวกันปีที่แล้วถึง 1.35 แสนล้านบาท หรือ 21.4% จากการจัดเก็บรายได้ของรัฐบาลที่เพิ่มขึ้นมาก ขณะที่มีรายจ่าย 5.12 แสนล้านบาท ต่ำกว่าระยะเดียวกันปีที่แล้ว 2.43 หมื่นล้านบาท หรือ 4.5% ส่งผลให้ดุลการคลังภาครัฐบาลเกินดุลจำนวน 2.52 แสนล้านบาท เพิ่มขึ้นจากช่วงเดียวกันปีที่แล้ว 1.59 แสนล้านบาท
สำหรับในช่วง 9 เดือน ภาครัฐบาลมีรายได้ทั้งสิ้น 1.87 ล้านล้านบาท คิดเป็น 18.7% ของผลิตภัณฑ์มวลรวมภายในประเทศ (จีดีพี) เพิ่มขึ้นเมื่อเทียบกับระยะเดียวกันปีที่แล้ว 3.44 แสนล้านบาท หรือ 22.6% ขณะที่มีรายจ่าย 1.81 ล้านล้านบาท สูงกว่าปีที่แล้ว 6.27 หมื่นล้านบาท หรือ 3.6% ส่งผลให้รัฐบาลเกินดุลการคลัง 6.12 หมื่นล้านบาท จากปีที่แล้วขาดดุล 2.2 แสนล้านบาท
“การจัดเก็บรายได้ของรัฐบาลที่เพิ่มขึ้นมากเป็นผลจากการฟื้นตัวของภาวะเศรษฐกิจ ส่งผลให้รายได้ของ อปท.ที่รัฐบาลเก็บให้ และแบ่งให้บนฐานภาษีของรัฐบาลเพิ่มขึ้นในอัตราที่สูงในทิศทางเดียวกันกับรายได้รัฐบาล และทำให้ดุลการคลังของภาครัฐในปีงบประมาณ 2553 นี้ เกินดุลในอัตราที่สูง” นายสาธิต กล่าว